**Какво ще промени и какво няма да промени ЗИД на ЗЕУ**

През м.Август работна група към МТИТС започва създаването на Закон за изменение и допълнение на Закона за електронното управление (ЗИД на ЗЕУ). Работната група се ръководи от зам.министър доц. Камен Спасов и в нея участват специалисти от държавната администрация, ВУЗ и Лабораторията по електронно управление към БАН, както и представители на ИКТ-браншовите организации. Така в работната група са включени не само част от създателите на ЗЕУ през 2006-2007г., но и специалисти с богат практически опит в прилагането на този важен закон.

Именно богатият практически опит от прилагането на ЗЕУ става основа за изготвяне на начален списък с открити проблеми при прилагането му. Към този списък се допълват и проблеми, посочени в [Анализ и препоръки за доразвитие на Национален модел на данни и процеси в администрациите](http://77.70.37.156/navigator/statexpdoc.aspx?i0zztroase0Ww9R48j14aGdAZp6T0vvInkzojqtpYXAlNchIbt0XyyKgJi1MinhpV0HUag/94QI=) и други анализи, изготвени по проекти на МТИТС. На този етап е разгледано и предложението за нов вариант на ЗЕУ, изготвено по проект на МТИТС финансиран по ОПАК.

След обстоен преглед на идентифицираните проблеми се определя кои от тях ще бъдат решавани с внасяне на промени в ЗЕУ. Част от решенията на проблемите се оказва, че трябва да намерят място в бъдещи промени в наредбите към ЗЕУ, а за част от проблемите работната група не се обединява около общо мнение, че трябва да бъдат решавани с изготвяния ЗИД на ЗЕУ.

Първоначалният вариант на ЗИД на ЗЕУ е обсъждан на сбирки с ИТ-директорите от държавната администрация, на срещи с представители на ИКТ-бранша и представители на политически партии. Направените забележки и допълнения са обсъдени в работната група и по част от тях са направени корекции и допълнения в изготвяния ЗИД на ЗЕУ. В момента (м.Ноември 2014г.) той е готов за внасяне в Министерски съвет за междуведомствено обсъждане и може да бъде намерен на strategy.bg и [на сайта на МТИТС](https://www.mtitc.government.bg/page.php?category=188&id=7761). Да се надяваме, че новият парламент ще приеме без бавене този важен закон.

**Какво ще променят промените в ЗЕУ?**

Още първите промени (нов чл.7а) касаят изясняване и от части засилване правомощията на ресорно отговорното ведомство (МТИТС) за изграждане на е-Управление. Това до голяма степен е отговор на „затварянето“ на МТИТС през последните 4-5 години само в рамките на проектите, които то реализираше основно по ОПАК. Така останалите администрации се отдадоха на нещо като „е-импровизации“ и зад етикета „е-Управление“ бяха похарчени много пари без видим резултат.

От друга страна МТИТС престана да бъде връзка със, и проводник към България на процесите по изграждане на е-Управление в ЕС. Едва ми някой може да посочи европейска инициатива, трансформирана в българските условия или поне популяризира у нас дори и в най-повърхностен вариант. А служители на МТИТС пътуват редовно в чужбина, присъстват на важни събития, но явно не участват в тях и в резултат на това в тях не участва и нашата страна.

Ето защо, новият чл.7а е по-скоро една от многото препоръки за коренна реформа в работата на МТИТС по изграждане на е-Управление в България.

ЗИД на ЗЕУ въвежда (поне в някакъв начален вид с новите чл.7б и чл.7в) механизъм за контрол и управление на информационните ресурси. В момента никой не може да каже какво е насищането с техника и програмно осигуряване на различните администрации и какви са близките нужди за тяхното модернизиране. Ето защо всякакво планиране е абсолютно лишено от каквато и да било обективност, което в крайна сметка са отразява по познатия отрицателен начин на работата на администрациите. Въобще проблемът с планирането и управлението на ИКТ-инвестициите е един от най-обстойно дискутираните на обсъжданията на ЗИД на ЗЕУ с представителите на държавните администрации. Промените в ЗЕУ не решават изцяло този проблем, но поне осигуряват основата за намиране на конструктивно решение.

Отдавна се коментира проблемът с поддръжката на създадени ИКТ-ресурси за е-Управление. Напоследък той се сочи като основен във връзка с липса на видими резултати от инвестиране на пари в такива ресурси. Тоест, масово битува тезата, че са създадени необходимите ресурси, но поради липса на поддръжка за тях те не се използват. Като решение на проблема със ЗИД на ЗЕУ се въвежда създаването на Единен системен администратор (чл.7г – ч.7з).

Качествена поддръжка наистина е необходима, но нейната липса в момента не е причина за неизползване на създадените ресурси за е-Управление. Основната причина за липса на използваеми резултати от похарчените пари за е-Управление са именно неправилно планираните и създавани ресурси. Друга основна причина е несъздаването на необходими ресурси за е-Управление, но това е проблем на прилагането на ЗЕУ. В този смисъл задължението за създаване на Единен системен администратор не пречи, но със сигурност не решава посочените проблеми на българското е-Управление, за което ще стане дума по-нататък в настоящия материал.

Въвеждат се редица на пръв поглед козметични, но всъщност важни изменения, които осигуряват непротиворечивост на паралелното прилагане на (изменения ЗЕУ) и Регламент (ЕС) № 910/2014 на Европейския Парламент и на Съвета от 23 юли 2014 година.

Друга важна промяна, която се въвежда със ЗИД на ЗЕУ (т.13 към ал.2 на чл.7а) е обединяването на всички регистри и списъци, които трябва да води МТИТС в един регистър- Регистър за оперативна съвместимост. Така се създава правно основание за съществуването в „правния мир“ и на регламента на сегашната Инструкция за водене, съхраняване и достъп до Регистъра на регистрите и данните. Разделите на регламентирания с нея Регистър на регистрите и данните се прехвърлят към новия Регистър за оперативна съвместимост.

За съжаление извън последния остава поддръжката на „списък на удостоверените системи“, което е чисто техническа грешка на участниците в работната група за създаване на ЗИД на ЗЕУ. Тя може да бъде поправена при междуведомственото обсъждане, или при приемане на ЗИД на ЗЕУ в Народното събрание.

Регламентирането на „единен“ Регистър за оперативна съвместимост е важна крачка към реализиране на препоръките за промени в цялата схема за установяване и поддържане на Семантична оперативна съвместимост, дадени в [Анализ и препоръки за доразвитие на Национален модел на данни и процеси в администрациите](http://77.70.37.156/navigator/statexpdoc.aspx?i0zztroase0Ww9R48j14aGdAZp6T0vvInkzojqtpYXAlNchIbt0XyyKgJi1MinhpV0HUag/94QI=). Така ще бъдат решени множество важни проблеми, които занимават ограничен кръг специалисти, просто защото са много специфични и тяхното решение не представлява търговски интерес. По тези проблеми се работи интензивно в Лабораторията по електронно управление към БАН през последните години, като резултатите са докладвани на научни конференции- например [Доразвитие на Националния модел на данни и процеси в администрацията](http://77.70.37.156/navigator/statexpdoc.aspx?INnvheXInC9C6/jpxGIas2dAZp6T0vvInkzojqtpYXAlNchIbt0XyyKgJi1MinhpV0HUag/94QI=), [NMDPA -Part of the Semantic Network of the Administration](http://77.70.37.156/navigator/statexpdoc.aspx?lQ5dNqtfz/d0hFtFb55K8MaZl1BL1uuIMGOmPrc2ZGtl9XYoBlaSmBvkESXL+6TRbv7LME21xe8=), [Национална номенклатура на видовете документи и нейната връзка с установяване и поддържане на Семантична оперативна съвместимост при изграждане на е-Управление](http://77.70.37.156/navigator/statexpdoc.aspx?G0pB1SWruSeHED/6V/KW+GdAZp6T0vvInkzojqtpYXAlNchIbt0XyyKgJi1MinhpV0HUag/94QI=), [Българският Национален модел на данни и процеси в администрацията и европейският ADMS](http://77.70.37.156/navigator/statexpdoc.aspx?FZ/6lHCaV/YWw9R48j14aGdAZp6T0vvInkzojqtpYXAlNchIbt0XyyKgJi1MinhpV0HUag/94QI=) и други.

Така ще бъде въведена изцяло нова поддръжка на Регистъра за оперативна съвместимост, с което ще бъдат отстранени съществуващите проблеми в работата на Съвета по вписванията. Регламентът на новия регистър се въвежда с промяна и допълнения към няколко от текстовете на ЗЕУ. Подобни промени трябваше да бъдат въведени още през 2010г., когато стана ясно, че особено с въвеждането на изцяло погрешната Инструкция за регламентиране на работата на Съвета по вписванията всъщност се блокира процесът на установяване и поддържане на оперативна съвместимост.

Промените, въведени с регламента на Регистъра за оперативна съвместимост не отменят създадените до сега дефиниции на данни в съществуващите регистри на информационните обекти, услуги и т.н. В преходните и заключителните разпоредби с §48, ал.3 се осигурява повторно вписване на тези дефиниции в новия Регистър за оперативна съвместимост. Естествено в тези дефиниции ще бъдат направени необходимите корекции с оглед отчитане на особености в съответните раздели на този нов регистър, но без да се променя семантиката на вече вписани данни. Това ще бъде направено служебно, тоест администрациите вече извършили вписвания няма да бъдат ангажирани с този процес.

Много важни допълнения към действащия ЗЕУ се въвеждат във връзка с овластяването и идентификацията на физически лица с електронни средства. Проблемът с овластяването се решава с въвеждането на раздел (към Регистъра за оперативна съвместимост) за вписване на декларации за овластяване, чрез изменения в чл.24.

С въвеждането на нов чл.28а се въвежда поддръжка на раздел (към Регистъра за оперативна съвместимост) за вписване на декларации за електронна идентичност. С това се осигуряват средства за идентификация на физически лица с електронни средства. Направеният от работната група по ЗИД на ЗЕУ анализ на разработения от МТИТС с проект по ОПАК Закон за електронната идентичност посочва непригодността на заложената в този закон схема за online идентификация за използване в услугите, предоставяни от администрациите съгласно ЗЕУ. Ето защо за целите на прилагане на ЗЕУ се въвежда опростена схема за (offline) идентификация, която е лесна за прилагане и особено за използване от гражданите, заявители на е-услуги.

Заедно с това работната група установява, че схемата за online идентификация на ФЛ е особено подходяща за комуникация между граждани и институции, които са ограничени в рамките на една комуникационна сесия. Това прави такава идентификация особено подходяща за целите на е-Здравеопазване, е-Референдуми и други.

Също така много важна е промяната в чл.41, в който се въвежда нова ал. 4. С нея изрично се регламентира, че обменът и на неструктурирани документи ще се осъществява през Единната среда за обмен на електронни документи- ЕСОЕД.Може би с това ще се създаде още една предпоставка за прекратяване на безсмислените дискусии относно мястото на ЕСОЕД в общия технологичен модел на българското е-Управление.

Към важните допълнения в ЗЕУ може да се причислят и тези, касаещи въвеждането на регламент за създаването и работата на Национален център за реакция при инциденти в мрежовата и информационната сигурност- чл.54а и чл.54б.

**Какво не променят промените в ЗЕУ?**

Най-важните промени, които не се въвеждат със ЗИД на ЗЕУ касаят контрола върху планиране и реализация на създаване на ресурси за е-Управление. Тези промени би трябвало да върнат това, което се постигаше, или трябваше да се постигне с режима на сертификация на задания за изграждане на ИКТ-ресурси и сертификация на Административни информационни системи и приложения за поддръжка на е-документи.

[Отмяната на сертификацията](http://lyuboblagoev.blog.bg/technology/2012/06/10/krivo-razbranata-sertifikaciia-1.965981) доведе до създаване на оперативно несъвместими ресурси, или направо на (нескопосано) „измислени“ ресурси, единствено с цел да се усвоят милиони левове. Усвояването се случи, успешно са приключени редица проекти при това не само от МТИТС, фирмите са изпълнили (в повечето случаи) стриктно договорните си задължения, но създаденото не е използваемо, а българското е-Управление все не се случва.

С прилагането на ЗИД на ЗЕУ ще се създаде Единен системен администратор. Той може да получи буквално в „насипно състояние“ създадените до сега ресурси за е-Управление. Ясно е, че с тези ресурси дори и такава определено необходима институция в общата схема на е-Управление не може да направи нищо, което да придвижи напред неговата реализация.

Дано в процеса на предстоящото междуведомствено обсъждане се въведат допълнения в ЗИД на ЗЕУ, които да осигуряват контрол аналогичен на заложения във вече отменената сертификация. В противен случай ще продължават да се изпълняват скъпи и безсмислени проекти, а българското е-Управление отново няма да се случва.

Друга важна промяна в ЗЕУ, която не е въведена касае организацията и управлението на процеса на технологично развитие на българското е-Управление. От дискусиите в работната група става ясно, че предложената форма за това в постинга [Технологичен център за развитие на е-Управление](http://lyuboblagoev.blog.bg/technology/2014/08/21/tehnologichen-centyr-za-razvitie-na-e-upravlenie.1291000) е още трудна за възприемане преди всичко от ръководството на проекта за е-Управление, а също така и от ИКТ-бранша. Дори и само идеята за отделяне на технологичното развитие от политическото управление направо плаши тези две категории участници в изграждането на е-Управление. Този страх без съмнение е свързан с опасенията, че така няма да може да се управляват инвестициите в тази насока. Страхът е толкова силен, че не може да се стигне дори и само до обсъждане на логични обяснения, че технологичното развитие не е свързано с ръководството на проекти по е-Управление.

За разлика от тези две категории, ръководителите на ИТ-звената във ведомствата, с които е обсъждан ЗИД на ЗЕУ съвсем не са така резервирани. Нещо повече, те приветстват такава идея в контекста на случващите се обсъждания, защото се надяват, че създаването на някаква специализирано звено за технологично развитие ще създаде сигурна форма за тяхното участие в изграждането на българското е-Управление. Това отново потвърждава неправилната политика на МТИТС през последните 4-5 години, в които МТИТС менторски свеждаше просто „за запознаване“ неясни и технологично неправилни концепции, като запазваше правото си да ги реализира и налага на другите ведомства.

Това определено е неправилно поведение на ведомство, ресорно отговорно за реализацията на такъв мащабен проект като е-Управление. Един от сигурните начини за постигане на наложителната промяна в това отношение е създаването на звено за технологично развитие извън политическото управление на проекта. Моделът в [Технологичен център за развитие на е-Управление](http://lyuboblagoev.blog.bg/technology/2014/08/21/tehnologichen-centyr-za-razvitie-na-e-upravlenie.1291000) е напълно работоспособен и може да се приложи със сигурна гаранция за успех.

Ведомствата могат да променят ръководството на проекта за е-Управление именно като предложат и наложат създаването на такова технологично звено в процеса на междуведомствено обсъждане на ЗИД на ЗЕУ.

Дано да го направят!

Любомир Благоев

м.Ноември, 2014г.

[lyubo@usw.bg](mailto:lyubo@usw.bg)